CELEX: C2005/006/83
Language: da
Date: 2005-01-08 00:00:00
Title: Sag T-434/04: Sag anlagt den 22. oktober 2004 af Alex Milbert m.fl. mod Kommissionen for De Europæiske Fællesskaber

8.1.2005   
            
            
               DA
            
            
               Den Europæiske Unions Tidende
            
            
               C 6/42
            
         Sag anlagt den 22. oktober 2004 af Alex Milbert m.fl. mod Kommissionen for De Europæiske Fællesskaber
   (Sag T-434/04)
   (2005/C 6/83)
   Processprog: fransk
   Ved De Europæiske Fællesskabers Ret i Første Instans er der den 22. oktober 2004 anlagt sag mod Kommissionen for De Europæiske Fællesskaber af Alex Milbert, Hesperange (Luxembourg), Imre Czigàny, Rhode St. Genèse (Belgien), José Manuel De la Cruz González, Bruxelles, Viviane Deveen, Overijse (Belgien), Mohammad Reza Fardoom, Roodt-sur-Syre (Luxembourg), Laura Gnemmi, Hünsdorf (Luxembourg), Marie-José Reinard, Bertrange (Luxembourg), Vassilios Stergiou, Kraainem (Belgien) og Ioannis Terezakis, Bruxelles, ved avocats Gilles Bounéou og Frédéric Frabetti.
   Sagsøgerne har nedlagt følgende påstande:
   
               —
            
            
               Annullation af listen over tjenestemænd forfremmet i forfremmelsesåret 2003, for så vidt som sagsøgerne ikke er opført her, samt følgelig af de aktstykker, der dannede grundlag for denne afgørelse.
            
         
               —
            
            
               Subsidiært: annullation af tildelingen af forfremmelsespoints i forfremmelsesåret 2003, for så vidt angår sagsøgerne.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter:
   Sagsøgerne, som er tjenestemænd ved Kommissionen, blev ikke forfremmet i forfremmelsesåret 2003. De har med søgsmålet anfægtet det system, der blev anvendt af Kommissionen i dette forfremmelsesår, for så vidt som systemet fastsætter, at de til den enkelte tjenestemand tildelte points for fortjeneste og points for anciennitet tillægges »overførsels«points, som tildeles tjenestemænd, der var omfattet af listen over forfremmelsesværdige tjenestemænd i det foregående forfremmelsesår, men som ikke blev forfremmet, samt points tildelt af generaldirektoraterne, særlige overgangspoints, points i tjenestens interesse og »appel«points tildelt af forfremmelsesudvalgene. Sagsøgerne har anført, at Kommissionen ved at anvende et sådant system i strid med vedtægtens artikel 45 samt de almindelige gennemførelsesbestemmelser hertil ikke har foretaget en sammenligning af fortjenesterne hos de forfremmelsesværdige tjenestemænd.
   Sagsøgerne har på samme grundlag gjort gældende, at der er sket tilsidesættelse af princippet om forbud mod forskelsbehandling, af forbuddet mod usaglig sagsbehandling, af begrundelsespligten, af princippet om beskyttelse af den berettigede forventning, af reglen »patere legem quam ipse facit« samt af omsorgspligten.